আবু আসিম আল-আব্বাদি

**আবু আসিম আল-আব্বাদি**( ৯৮৫–১০৬৬ খ্রি. ) ছিলেন একজন শাফিঈ ফকিহ, যিনি **আল-কাদী আল-হারাভি** নামে পরিচিত ছিলেন। তিনি বৃহত্তর খোরাসানের হেরাত শহরের একজন শাফিঈ বিচারক ও আইনজ্ঞ ছিলেন। তিনি ১০৬৬ সালে হেরাতেই মৃত্যুবরণ করেন। 

## জীবনী
আবু আসিম হেরাতের একটি সম্ভ্রান্ত পরিবারে জন্মগ্রহণ করেন। ইতিহাসবিদ ও জীবনীকার ইবনুস সাময়ানির বর্ণনা অনুযায়ী, তাঁর বংশলতিকা ʿআব্বাদ আল-সামʿয়ানি নামক এক পূর্বপুরুষ পর্যন্ত পৌঁছে যায়। তাঁর পরিবার ইসলামি জ্ঞানচর্চার ধারার সঙ্গে গভীরভাবে সম্পৃক্ত ছিল।

তাঁর পূর্ণ নাম ছিল আবু আসিম মুহাম্মদ ইবন আহমদ ইবন মুহাম্মদ ইবনে ʿআবদুল্লাহ ইবনে আব্বাদ আল-ʿআব্বাদি।আল-ʿআব্বাদি” উপাধিটি মূলত তাঁর বংশগত পরিচয়ের ভিত্তিতে যুক্ত হয়েছে। তিনি প্রাথমিকভাবে নিজের শহর হেরাতে ফিকহ (ইসলামি আইনশাস্ত্র) অধ্যয়ন শুরু করেন। হেরাত সে সময় খোরাসানের একটি গুরুত্বপূর্ণ জ্ঞানকেন্দ্র ছিল, যেখানে বহু আলেম ও ছাত্র জ্ঞানচর্চায় নিয়োজিত ছিলেন। সেখানে তিনি ইসলামি আইনশাস্ত্রের প্রাথমিক পাঠ গ্রহণ করেন এবং নিজেকে উচ্চতর শিক্ষার জন্য প্রস্তুত করেন। পরবর্তীতে তিনি উচ্চতর শিক্ষা গ্রহণের উদ্দেশ্যে নিশাপুরে গমন করেন। সেখানে তিনি তৎকালীন খ্যাতিমান আলেমদের নিকট অধ্যয়ন করেন। তাঁর শিক্ষকদের মধ্যে উল্লেখযোগ্য ছিলেন ʿআবদুল গাফির আল-ফারিসি, আবু তাইয়্যিব আস-সুʿলুকি ও আবু ইসহাক আল-ইসফারায়িনি। আবু ইসহাক ইসফারায়িনি আশআরি আকীদার একজন প্রসিদ্ধ পণ্ডিত ও তত্ত্ববিদ ছিলেন। আবু আসেম এই সকল শিক্ষকের কাছে বিশেষভাবে শাফিঈ ফিকহ সম্পর্কে জ্ঞান অর্জন করেন। তাজ উদ্দিন আস-সুবকির জীবনী অভিধান অনুযায়ী, আল-ʿআব্বাদী শাফিঈ আলিমদের চতুর্থ স্তরের অন্তর্ভুক্ত ছিলেন। তিনি হাদিস শিক্ষা ও বর্ণনার জন্য ব্যাপকভাবে সফর করেন। হেরাতে প্রত্যাবর্তনের পর তাঁকে কাজি (বিচারক) হিসেবে নিয়োগ দেওয়া হয় এবং তিনি মৃত্যুর আগ পর্যন্ত এই পদে দায়িত্ব পালন করেন। তিনি ১০৬৬ সালের সেপ্টেম্বর মাসে মৃত্যুবরণ করেন। তিনি আবুল হাসান নামে এক পুত্র রেখে যান, যিনি *কিতাব আল-রাকম* রচনা করেন।

## রচনাবলি
আল-আব্বাদী প্রধানত ফিকহ বিষয়ে লেখালেখি করেছেন এবং তিনি ফিকহের প্রসিদ্ধ মাযহাব শাফিঈকে কেন্দ্র করে গ্রন্থ রচনা করেন। তাঁর রচিত তাবাকাত ( জীবনীভিত্তিক অভিধান) গ্রন্থটি শাফিঈ মাজহাবের আলেমদের জীবনীকে কেন্দ্র করে রচনা করেন, যার নাম হলো *আল-তাবাকাত আল-শাফিঈয়া*। এটিই তাঁর একমাত্র রচনা, যা স্বতন্ত্রভাবে সংরক্ষিত হয়েছে এবং এটি কয়েকটি পাণ্ডুলিপির মাধ্যমে বর্তমান টিকে আছে।

এছাড়া কাজি বা বিচারকদের আদব (শিষ্টাচার) সম্পর্কিত তাঁর "*আদাব আল কাদা"* গ্রন্থটি তাঁর ছাত্র আবু সাঈদ ইবনে আবি আহমদ বিন আবি ইউসুফ আল-হারাবি কর্তৃক রচিত "*আল-ইশরাফ আলা গাওয়ামিদ আল-হুকুমাত*" নামে একটি ব্যাখ্যাগ্রন্থে সংরক্ষিত হয়েছে। 

বিচারকার্য সম্পর্কিত তাঁর অন্য পরিচিত গ্রন্থের মধ্যে রয়েছে আল-আতিমা ও আল-আহকাম।

আল-ʿআব্বাদির জীবদ্দশায় বৃহত্তর খোরাসানে শাফিঈ ও হানাফি উভয় মাজহাবই সম্মানিত ও প্রভাবশালী ছিল এবং আদালতে উভয় পক্ষই কাজির পদ লাভ করত। ফলে তার রচনার একটি বড় অংশ হানাফিদের বিরুদ্ধে রচিত হয়।

হাজি খলিফার মতে, তিনি “আল-মাবসূত” নামে প্রায় ত্রিশ খণ্ডের একটি সংকলন গ্রন্থ রচনা করেন। এছাড়াও তার আরো কয়েকটি গ্রন্থের নাম জানা যায়; যেমন: "*জিয়াদাত”, "জিয়াদাত আল-জিয়াদাত, “আল-রাদ্দ ʿআলা আল-ক্বাদি আল-সাময়ানি” ও "আল-হাদি ইলা মাযাহিবিল উলামাʾ*”।

এসব গ্রন্থই দুই মাযহাবের পার্থক্য এবং শাফিঈদের শ্রেষ্ঠত্ব বিষয়ক আলোচনা সম্পর্কে রচিত।

আল-আব্বাদি নিজ সময়ে জটিল ও দুর্বোধ্য লেখনশৈলীর জন্য বিশেষ খ্যাতি অর্জন করেন। এই কারণে সম্ভবত তাঁর রচনাগুলো অতিমাত্রায় সংরক্ষিত হয়নি।

## তথ্যসূত্র


## গ্রন্থপঞ্জি

*
*
*

বিষয়শ্রেণী:১০৬৬-এ মৃত্যু
বিষয়শ্রেণী:৯৮৫-এ জন্ম
বিষয়শ্রেণী:শাফিঈ ফিকহ পণ্ডিত
বিষয়শ্রেণী:হেরাতের_ব্যক্তি